Kurt Coleman nog nie reg na beenbreuk | Netwerk24
Kurt Coleman nog nie reg na beenbreuk
Deur Michael Green 25 Junie 2018 18:15
Kurt Coleman in Maart vir die Kings in aksie teen Benetton in die Baai. Die losskakel het sy been enkele oomblikke later gebreek. Langs hom is sy Kings-maat Pieter Scholtz, wat intussen ’n skouer-operasie ondergaan het.Foto: Gallo Images
Coleman word van die veld geneem met sy gebreekte been.Foto: Gallo Images
Die kans is maar bitter klein dat Kurt Coleman volgende seisoen reg sal wees om vir die Southern Kings in hul eerste paar wedstryde te kan speel.
Die Kings is tans besig met hul voorseisoense oefeninge en speel hul eerste Pro14-wedstryd eers weer in September.
Coleman het sy linkerbeen op 24 Maart in Port Elizabeth in die Kings se wedstryd teen Benetton gebreek.
“Kurt se been het mooi aangegroei en hy loop nou al sonder die moon-boot, maar dit is nog ’n lang paadjie wat wag voor hy weer sal kan speel,” sê dr. Gershwin Kortje, die Kings se nuwe spandokter.
Kurt se been het mooi aangegroei en hy loop nou al sonder die moon-boot, maar dit is nog ’n lang paadjie wat wag voor hy weer sal kan speel.
Dr. Gershwin Kortje
Kortje het onlangs by dr. Lizanne Pieterse oorgeneem. Sy is die vrou van Barend Pieterse, die Kings se vorige voorspeler-afrigter, wat intussen na Japan verhuis het.
“Kurt is in Stellenbosch waar hy met sy rehabilitasie besig is,” sê dr. Kortje.
Kortje was huiwerig om te skat wanneer Coleman weer reg sal wees om te speel.
Dit klink nie of Coleman en nog ’n losskakel, Oliver Zono, vroeg in die seisoen vir die Kings sal kan speel nie.
Zono is ook besig om van ’n kwaai kniebesering te herstel.
Volgens Kortje was die voorryman Pieter Scholtz se skouer-operasie ’n sukses.
“Ons sal maar moet sien wanneer Pieter weer reg sal wees vir aksie. Onthou, ’n stut het sy skouers nodig vir skrumwerk, so ’n mens wil hom nie te vroeg terug bring nie,” sê Kortje.
Net so is hy versigtig om die losvoorspeler CJ Velleman, wat weens ’n kniebesering ’n jaar laas rugby gespeel het, die jawoord te gee om terug te keer.
Maar Velleman lyk goed en daar is ’n goeie kans dat hy reg sal wees vir die Kings se eerste wedstryde.
Die enigste ander ongeval by die Kings is die voorryman Martin Dreyer wat met ’n seer hakskeen sukkel.
Meer oor: Kurt Coleman | Port Elizabeth | Pro14 | Losskakel | Rugby
Kings se aanwins van Fidji nog oorsee